**ПРАВИЛА ЗА ИЗБОР НА ЧЛЕНОВЕ НА КОМИСИЯТА ПО АТЕСТИРАНЕТО И КОНКУРСИТЕ ПРИ СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ОТ ПЛЕНУМА НА ВЪРХОВНИЯ КАСАЦИОНЕН СЪД**

1. Настоящите правила уреждат реда за избор на членовете на Комисията по атестирането и конкурсите при съдийската колегия на Висшия съдебен съвет от Пленума на Върховния касационен съд на основание чл. 37, ал. 5 от Закона за съдебната власт.
2. Пленумът на Върховния касационен съд избира 9 (деветима) членове на Комисията по атестирането и конкурсите при съдийската колегия на Висшия съдебен съвет измежду съдиите от Върховния касационен съд и съдиите от апелативните, окръжните, военните, специализирания наказателен и районните съдилища с ранг „съдия във ВКС и ВАС”, разпределени по материя – наказателна, гражданска и търговска, и тяхното съотношение.
3. В срок до 01.07.2016 г. председателят на Върховния касационен съд изпраща до председателите на апелативните, окръжните, военните съдилища и специализирания наказателен съд писма относно възможността за подаване на писмени заявления за участие в процедурата, които да бъдат доведени до знанието на съдиите от съответните съдебни райони. Информация в този смисъл се публикува и на сайта на Върховния касационен съд.
4. Всеки съдия, отговарящ на изискванията на чл. 37, ал. 4 от Закона за съдебната власт, може да подаде (включително по електронен път или по факс) писмено заявление за съгласие да бъде избран за член на Комисията по атестирането и конкурсите при съдийската колегия на Висшия съдебен съвет от Пленума на Върховния касационен съд, в срок до 06.07.2016 г. включително. Към заявлението се прилага автобиография и декларация за принадлежност/непринадлежност към службите на бившата „Държавна сигурност” на кандидата. В същия срок всеки съдия от Върховния касационен съд може да направи писмено предложение с приложена декларация за съгласие на кандидата.
5. Всички постъпили заявления и предложения се публикуват незабавно на вътрешния сайт на Върховния касационен съд - папка „Пленум”, а на външния сайт се публикуват имената на кандидатите.
6. Пленумът на Върховния касационен съд за избор на членове на комисията се провежда, ако присъстват повече от половината от всички съдии, и приема решение за избор с мнозинство повече от половината от присъстващите съдии.
7. Гласуването се извършва електронно, като кандидатите са подредени по материя и азбучен ред. В случай че повече от деветима от кандидатите са получили необходимото мнозинство, за избрани се считат тези, които са получили най-голям брой гласове. Ако при първото гласуване не е постигнато мнозинство за избор на деветима от кандидатите, се провежда повторно гласуване.

Правилата са приети от Пленума на ВКС, проведен на 01.07.2016 г.